**2 тур 2016-2017г.**

**5 - 8 кластар өсөн интернет-олимпиада һорауҙары**

1.Үҙ-ара мәғәнәүи һәм грамматик бәйләнештә тороусы һөйләмдәр берләшмәһе нисек атала?

**Яуап**. Текст тип атала.

2.Нөктәләр урынына бәйләүсе һүҙҙәр ҡуйығыҙ, уларҙың аҫтына һыҙығыҙ.

*Көньяҡ Уралдың иң матур урынында, Бөрйән районында, Башҡортостан дәүләт ҡурсаулығы урынлашҡан.* ***…*** *1930 йыл ойошторолған.* ***…*** *майҙаны 70 мең гектарҙан ашыу. Унда һунарсылыҡ итеү һәм балыҡ тотоу тыйылған, урманды киҫергә һәм даланы һөрөргә ярамай.* ***…*** *эшләүселәрҙең күҙәтеүе аҫтында бөтә йәнлектәр һәм* ***…*** *йәшәй. Ғалимдар* ***…*** *йәшәүсе хайуандарҙың тормошон өйрәнәләр.*

**Яуап.** *Көньяҡ Уралдың иң матур урынында, Бөрйән районында, Башҡортостан дәүләт ҡурсаулығы урынлашҡан.* ***Ул*** *1930 йыл ойошторолған.* ***Уның*** *майҙаны 70 мең гектарҙан ашыу. Унда һунарсылыҡ итеү һәм балыҡ тотоу тыйылған, урманды киҫергә һәм даланы һөрөргә ярамай.* ***Ҡурсаулыҡта*** *эшләүселәрҙең күҙәтеүе аҫтында бөтә йәнлектәр һәм* ***ҡоштар*** *йәшәй. Ғалимдар* ***бында*** *йәшәүсе хайуандарҙың тормошон өйрәнәләр.*

3.Текста беренсе торорға тейеш булған һөйләмде табығыҙ:

*Беҙҙең райондан Өфөгә поезд, самолет һәм пароход менән барып була. Уның урамдары киң, оҙон һәм матур. Күп ерҙәрҙән автобус менән киләләр. Өфө – Башҡортостандың баш ҡалаһы. Өфөлә төрлө заводтар һәм фабрикалар күп. Өфөнө ике яҡлап уратып Ағиҙел йылғаһы аға.*

**Яуап.** *Өфө – Башҡортостандың баш ҡалаһы. Уның урамдары киң, оҙон һәм матур. Беҙҙең райондан Өфөгә поезд, самолет һәм пароход менән барып була. Күп ерҙәрҙән автобус менән киләләр. Өфөлә төрлө заводтар һәм фабрикалар күп. Өфөнө ике яҡлап уратып Ағиҙел йылғаһы аға.*

4.Килтерелгән миҫалдың стилен билдәләгеҙ:

*Башҡортостанда меңдән ашыу күл бар. Улар бигерәк тә Әбйәлил һәм Учалы райондарында күп. Урал алдында иң ҙур күлдәр – Аҡкүл, Ҡандракүл һәм Асылыкүл. Урал аръяғында – Өргөн менән Мауыҙҙы.*

**Яуап.** Фәнни стиль.

5.Бирелгән һүҙҙәрҙең синонимдарын табығыҙ һәм синонимдар рәтенең доминантаһын күрһәтегеҙ. *Йәштәш, ҡолау, яратыу, ваҡыт, матур, сабый.*

**Яуап.** *Йәштәш-ҡорҙаш, тиңдәш, тиҫтер, тиң, бер йылғы, бер йәштә.*

*Ҡолау-йығылыу, ауыу, тәкмәсләп барып төшөү, ҡолап китеү.*

*Яратыу-яратып йөрөү, һөйөү, оҡшатыу, яҡын күреү, ғашиҡ булыу, күҙ төшөү.*

*Ваҡыт-заман, саҡ, мәл, осор, миҙгел, дәүер, эпоха.*

*Матур-сибәр, һылыу, гүзәл, зифа, һомғол, һөйкөмлө.*

*Сабый-йәш бала, бәләкәй бала, бәпес, бәпәй.*

6.Рус телендә бирелгән фразеологизмдарҙың башҡорт телендәге парҙарын тап:

*Два сапога пара*

*Душа нараспашку*

*Глаза на мокром месте*

*Сыграть в ящик*

*Кот наплакал*

*Бить баклуши*

*Пристал как банный лист*

*Водить за нос*

*Выеденного яйца не стоит*

*На душе кошки скребут.*

**Яуап.** *Два сапога пара-икеһе бер ҡалып, икеһе бер сыбыҡтан ҡыуылған, силәгенә күрә ҡапҡасы.*

*Душа нараспашку-асыҡ күңелле*

*Глаза на мокром месте-балауыҙ һығыу*

*Сыграть в ящик-донъя ҡуйыу, аяҡ һуҙыу*

*Кот наплакал-тырнаҡ осондай, бесәй төкөрөгөндәй*

*Бить баклуши-эт һуғарыу, ел ҡыуыу, йөн тибеү*

*Пристал как банный лист-һағыҙаҡ кеүек йәбешеү, йәнгә тейеү, теңкәгә тейеү*

*Водить за нос-кәкре ҡайынға терәтеү, тишек кәмәгә ултыртыу*

*Выеденного яйца не стоит-һуҡыр бер тин дә тормай*

*На душе кошки скребут-йөрәкте өйкәп тороу, эс бошоу, йән көйөү*

7.Бирелгән фразеологик берәмектәрҙең мәғәнәләрен аңлатығыҙ:

*Атлы барып йәйәү ҡайтҡан, борсаҡ сәсә, тирмәне шәп тарта, теш ҡайрау, ҡойороҡ болғау, мамай заманында, дөйә ҡойроғо ергә еткәс.*

**Яуап.** *Атлы барып йәйәү ҡайтҡан*-өмөт, ышаныс бушҡа сыҡҡанда әйтелә

*борсаҡ сәсә-*алдай

*тирмәне шәп тарта-*ашауға бик шәп

*теш ҡайрау-*асыу һаҡлау, уҫал ниәт тотоу

*ҡойороҡ болғау –* түрәләр, хәлле кешеләр алдында ярамһаҡланыу

*мамай заманында –* әллә ҡасан, бик күптәнге

*дөйә ҡойроғо ергә еткәс –* булмай, тормошҡа ашмай торған йәки булыры бик алыҫ эш-хәл тураһында мыҫҡыллабыраҡ әйтелә.

8.Һүҙҙәрҙе ижектәргә бүлегеҙ, ижек төрҙәрен билдәләгеҙ:

*Боронғо,арыҫлан, етмеш, мөхәббәт, ҡурҡаҡ, алмашсы.*

**Яуап.** Бо(асыҡ)-рон(ябыҡ)-ғо(асыҡ)

А(асыҡ)-рыҫ(ябыҡ)-лан(ябыҡ)

 Ет(ябыҡ)-меш (ябыҡ)

Мө(асыҡ)-хәб(ябыҡ)-бәт(ябыҡ)

 Ҡур(ябыҡ) – ҡаҡ(ябыҡ)

 Ал(ябыҡ)-маш(ябыҡ)-сы(асыҡ)

**9. *Ҡара диңгеҙ*** *һүҙенең яһалышын аңлатып яҙырға?*

**Яуап.** Парлы һүҙ, һүҙҙәрҙе бәйләү юлы менән яһалған.

**10. *Юлдаш, ҡурайсы һүҙҙәренең ялғау төрөн билдәләгеҙ?***

**Яуап.** Юл – **даш**, ҡурай – **сы** – Исем яһаусы ялғауҙар.

**11.***Александр Невскийҙар, Суворовтар, Салауаттар, Кутузовтар, Котовскийҙар, Чапаевтар атта йөрөгәндәр (Н. Нәжми )* Һөйләмдә бирелгән яңғыҙлыҡ исемдәрҙең күплек төрөн билдәләгеҙ?

**Яуап.** Коллектив күплек формаһы.

***12.****Бик күп* ***илдәр*** *гиҙҙем,* ***һыуҙар*** *кистем. Фәриҙәгә яңы* ***күлдәк*** *алғандар*. Ҡалын хәреф менән бирелгән һүҙҙәр ниндәй килештә килгәндәр?

**Яуап.** Билдәһеҙ төшөм килештә килгәндәр.

 ***13. Тәүәккәл таш ярыр, булдыҡһыҙ баш ярыр.*** Һөйләмдең эйәһе ниндәй һүҙ төркөмөнән килгән?

**Яуап.** Тәүәккәл, булдыҡһыҙ – сифаттан килгән.

***14. Фото, код, ток һүҙҙәрендәге О хәрефе ҡайһы килеш ялғауында һаҡланмай?***

**Яуап**. О хәрефе бөтә килеш ялғауында ла һаҡлана.

15. Алмаштарҙың төркөмсәһен билдәләгеҙ: *Ай уға һәр кис ошо һүҙҙе ҡабатлаған…*

**Яуап.** Уға – зат алмашы, һәр – билдәләү алмашы, ошо – күрһәтеү алмашы.

16.Ҡылымдарҙың яһалышын билдәләгеҙ: *ауыҙ ит, күңел ас, ҡаршы ал, хәл йый.*

**Яуап.** Исемгә ярҙамсы ҡылымдар һәм ярҙамсы ҡылым ролен үтәгән үҙаллы ҡылымдар эйәреп килеү юлы менән яһалған ҡушма ҡылымдар.

17. *Исемеңде ташҡа яҙма, ил йөрәгенә яҙ* (Мәҡәл). Бирелгән һөйләмдең әйтелеү маҡсаты буйынса төрөн билдәләгеҙ.

**Яуап.** Бойороҡ һөйләм.

18. Эйәлек затында килгән исемдәрҙе табығыҙ, ниндәй килештә тороуын һәм ниндәй һөйләм киҫәге булып килеүен билдәләгеҙ.

*Башҡортостаным минең, гөлбаҡсалар иле! Беләһегеҙме, унда йәйге айҙарҙа гөлдәрҙән бал яуа, арыш баш ҡоҫҡан саҡта баҫыу өҫтөндә монар аға, ә күктә һабантурғай, ер өҫтөндәге әле зәңгәр, әле күгелйем тулҡынға ҡыуанып, үрҙән моң ҡоя. Эй, йәйрәп ятҡан Бүздәгем минең! Бүздәк һауаһының тәнгә сихәтен, йәнгә рәхәтен былбыл телдәре лә әйтеп бирә алмаҫ, ти торғайны минең әсәйем. Ул саҡта бала-саға ғына инем, ә унан, Бүздәктән ары донъяны күҙ алдына ла килтермәгәс, уның ниңә шул тиклем мөхәббәтле итеп һөйләшкәнен аңлай алмағанмын. Хәҙер белдем мин Тыуған илкәйемдең ҡәҙерҙәрен!*

*Шул тиклем һағындым үҙебеҙҙең ерҙе, тупраҡты! Ҡара тупраҡты! Һағыштарымдан йөрәккәйемә ҡан һарҡыны…Үҙебеҙҙең яҡтың яҙын, көҙөн, ҡышын, йәйҙәрен һағындым. Ҡайҙа һуң һеҙ, ғәзиз тыуған яҡтарым?! Әле мин диңгеҙҙәр, далалар, шырлыҡтар, тауҙар, урман-ҡырҙар аша ҡайтып китер инем ҡош булып, Урал бөркөтө булып ҡайтыр инем һеҙҙең янға*! (К. Кинйәбулатова)

**Яуап.** *Башҡортостаным****(Төп килеш, өндәш һүҙ)*** *минең, гөлбаҡсалар иле* ***(Төп килеш, эйә)****! Беләһегеҙме, унда йәйге айҙарҙа гөлдәрҙән бал яуа, арыш баш ҡоҫҡан саҡта баҫыу өҫтөндә монар аға, ә күктә һабантурғай, ер өҫтөндәге әле зәңгәр, әле күгелйем тулҡынға ҡыуанып, үрҙән моң ҡоя. Эй, йәйрәп ятҡан Бүздәгем****(Төп килеш, өндәш һүҙ)*** *минең! Бүздәк һауаһының****(Эйәлек килеш, тултырыусы )*** *тәнгә сихәтен****(Төшөм килеш, тултырыусы)****, йәнгә рәхәтен****(Төшөм килеш, тултырыусы)*** *былбыл телдәре****(Төп килеш, эйә)*** *лә әйтеп бирә алмаҫ, ти торғайны минең әсәйем****(Төп килеш, эйә)****. Ул саҡта бала-саға ғына инем, ә унан, Бүздәктән ары донъяны күҙ алдына ла килтермәгәс, уның ниңә шул тиклем мөхәббәтле итеп һөйләшкәнен аңлай алмағанмын. Хәҙер белдем мин Тыуған илкәйемдең****(Эйәлек килеш, тултырыусы)*** *ҡәҙерҙәрен****(Төшөм килеш, тултырыусы)****!*

*Шул тиклем һағындым үҙебеҙҙең ерҙе, тупраҡты! Ҡара тупраҡты! Һағыштарымдан****(Сығанаҡ килеш, хәл)*** *йөрәккәйемә****(Төбәү килеш, хәл)*** *ҡан һарҡыны…Үҙебеҙҙең яҡтың яҙын****(Төшөм килеш, тултырыусы)****, көҙөн****(Төшөм килеш, тултырыусы)****, ҡышын****(Төшөм килеш, тултырыусы)****, йәйҙәрен****(Төшөм килеш, тултырыусы)*** *һағындым. Ҡайҙа һуң һеҙ, ғәзиз тыуған яҡтарым****(Төп килеш, өндәш һүҙ)****?! Әле мин диңгеҙҙәр, далалар, шырлыҡтар, тауҙар, урман-ҡырҙар аша ҡайтып китер инем ҡош булып, Урал бөркөтө****(Төп килеш, хәл)*** *булып ҡайтыр инем һеҙҙең янға*! (К. Кинйәбулатова)

19.Бирелгән омонимдарҙың төрөн билдәләгеҙ: *өй (йорт) – өй (бойроҡ һөйкәлешендә ҡылым формаһы )*

**Яуап.** Лексик-грамматик омонимдар, омоформалар.

20. Антоним, синоним, омоним һүҙлектәре ниндәй төркөмгә ҡарай?

**Яуап.** Антоним, синоним, омоним һүҙлектәре лингвистик һүҙлектәргә ҡарай.